Een dood, vier vas ná skietery op R21Foto: SAPD Die polisie het Woensdag in die vroeë oggendure ŉ vermeende rower doodgeskiet en vier ander in hegtenis geneem op die R21-snelweg in Gauteng. Volgens kapt. Mavela Masondo, Gautengse polisiewoordvoerder, soek die polisie al ŉ ruk lank na verdagtes wat betrokke is by die diefstal van motorfietse, bote en karavane in die provinsie. Die polisie het inligting ontvang dat verdagtes ŉ motorfiets in Pretoria gaan steel. “Ses verdagtes in ŉ Toyota Hilux-bakkie met ŉ sleepwa en ŉ Toyota RunX het vroegoggend ŉ motorfiets in Centurion gesteel.” Foto: SAPD Polisiebeamptes het die verdagtes agtervolg tot op die R21-snelweg waar daar naby die Olifantsfonteinweg-afrit ŉ skietgeveg tussen polisiebeamptes en die verdagtes uitgebreek het. “Een verdagte is noodlottig gewond, terwyl nog een gewond en onder polisiebewaking na ŉ nabygeleë hospitaal geneem is vir behandeling. Drie verdagtes is in hegtenis geneem.” Buiten die verdagtes se motor en die gesteelde motorfiets is ook op twee vuurwapens beslag gelê. Die sesde verdagte kon daarin slaag om weg te kom en word deur die polisie gesoek.